Wits-studente moet besluit oor lesingsDie Universiteit van die Witwatersrand (Foto: Samuella99 via Wikimedia Commons) Die universiteit het in ŉ verklaring ŉ beroep op studente en personeellede gedoen om aan die peiling deel te neem. “Dit is ŉ geleentheid vir jou om jou stem te laat hoor oor die hervatting van die akademiese program,” het die universiteit in ŉ verklaring gesê. Die proses sal deur ŉ onafhanklike ouditmaatskappy bestuur word nadat die Onafhanklike Verkiesingskommissie (OVK) aangedui het dat hy nie die universiteit sal help met die peiling nie. Daar is aan studente ŉ teksboodskap gestuur waarop hulle “ja” of “nee” kan antwoord, terwyl personeellede ŉ e-pos ontvang het waarin verduidelik word hoe om in te teken en te stem. Die peiling sal tussen 07:00 en 16:00 plaasvind. Die Wits-studenteleiers het Woensdagaand die hof genader met ŉ aansoek vir ŉ dringende interdik om die universiteit te verhoed om met die peiling voort te gaan. Die hof het die aansoek geweier en bevind dat almal se stem gehoor moet word. Intussen het die Universiteit van Johannesburg hom sterk uitgespreek teen veiligheidspersoneel se optrede Woensdagaand toe studente en joernaliste tydens betogings aangerand is. Beeldmateriaal wat op sosiale media gedeel is wys glo hoe veiligheidswagte op die betogende studente afstorm en hulle aanrand. Die wagte het na bewering ook pepersproei gebruik. Op die beeldmateriaal kan ŉ joernalis gesien word wie se kop erg bloei nadat hy by ŉ vulstasie aangerand is. Die #FeesMustFall-betogings het die afgelope twee weke weer op talle kampusse opgevlam nadat Blade Nzimande, minister van hoër onderwys, aangekondig het dat universiteite self kan besluit oor hul verhogings in klasgeld vir volgende jaar. Talle instansies moes weens die gewelddadige betogings sluit.